ඒ අනුව ආදාහන පූජෝත්සව රථ පෙරහැර ගමන් කරන මාර්ගවල අවහිරතාවයන් වැළැක්වීම සඳහා හැකිතාක් විකල්ප මාර්ග භාවිත කරන ලෙසටයි පොලිසිය මහජනතාවගෙන් ඉල්ලා සිටින්නේ.කැලණිය විශ්වවිද්‍යාලයේ කුලපති, පෑලියගොඩ විද්‍යාලංකාර මහා පරිවෙනාධිපති අචාර්ය අතිපූජ්‍ය වැලමිටියාවේ කුසලධම්ම මහා නාහිමියන් පසුගිය 27 වනදා රාත්‍රී අපවත් වුණා.ඒ කොළඹ පිහිටි පෞද්ගලික රෝහලක ප්‍රතිකාර ලබමින් සිටියදීයි.ඒවන විට උන්වහන්සේ පසුවුණේ 84 වැනි වියේයි.මෙරට දහම් අධ්‍යාපනය නඟාසිටුවීම සහ එහි උන්නතිය වෙනුවෙන් කැප වී කටයුතු කළ සංඝ පිතෘන් වහන්සේ අතුරින් ප්‍රමුඛස්ථානයේ ලා සැලකෙන පැවිදි සඟරුවනක් වූ වැලමිටියාවේ කුසල ධම්ම නාහිමියන් කැලණිය විශ්වවිද්‍යාලයේ උප කුලපති ධුරය ද හෙබ වූ අතර, කොළඹ හලාවත දෙදිශාවේ ප්‍රධාන සංඝනායක ධුරයද දරණු ලැබුවා.පෑලියගොඩ විද්‍යාලංකාර පිරිවෙනේ 7 වැනි පරිවෙණාධිපති වූ උන්වහන්සේ සිදු කළ ආගමික, සමාජයීය හා අධ්‍යාපනික මෙහෙවර අතිමහත්.පලිහවඩන ආරච්චිලාගේ ජෝන් අප්පුහාමි සහ රත්නායක මුදියන්සේලාගේ ගුණමල් එතනා යන මව්පියන්ට දාව 1937 පෙබරවාරි 20 වැනි දා කුරුණෑගල වැලමිටියාව ග්‍රාමයේදී ජන්මලාභය ලැබූ කුසලධම්ම හිමියන්ගේ ගිහිකළ නාමය වූයේ පලිහවඩන ආරච්චිලාගේ ටිකිරි බණ්ඩාර යන්නයි.සොයුරු සොයුරියන් 7 දෙනෙකුගෙන් යුත් පවුලේ සිව්වැන්නා වූ ටිකිරි බණ්ඩාර කුල කුමරා කුඩා අවදියේ පටන් ආගමට දහමට දැක් වූ ලැදියාව නිසාම මව්පිය ආශිර්වාදයෙන් ඔහු 1950 වසරේදී සසුන්ගත වනවා.1954දී කිරිවන්තුඩුව ශ්‍රී පඤ්ඤාසාර නාහිමියන් සෙවණේ වැලමිටියාවේ කුසලධම්ම නමින් පැවිදි දිවියට ඇතුළත් වූ උන්වහන්සේ එතැන් පටන් සදහම් අධ්‍යාපනය වෙනුවෙන් උනන්දුවක් දැක්වූවා.නිසි වයස් සම්පූර්ණවීමෙන් පසු මල්වතු මහා විහාර උපෝසතාගාරයේදී උපසම්පදාව ලබන කුසලධම්ම හිමි විද්‍යාලංකාර සරසවියෙන් ප්‍රථම ගෞරව උපාධියද හිමිකර ගන්නට සමත් වනවා.සමස්ත ලංකා ශාසනාරක්ෂක බලමණ්ඩලය, බුද්ධ ශාසන කොමිෂන් සභාව ආදී බොහෝ මණ්ඩල හා ආයතන ගණනාවක ධුරයන් දරමින් ආගමට සහ සමාජයට අතිවිශාල සේවාවක් සිදුකිරීමට කුසලධම්ම හිමියන්ට හැකිවුණා.ලෝක බෞද්ධ සංඝ සම්මේලනයේ උප සභාපතිවරයාද වූ අත්පූජ්‍ය කුසලධම්ම නාහිමියන් විදේශීය රටවලද සිය නාමය බබලවමින් ධර්ම ප්‍රචාරයට සුවිශේෂී නායකත්වයක් ලබාදුන්නා.විවිධ සංවිධාන හා ආයතන රැසකින් ගෞරව උපාධි සම්මුති නාම රැසකින් පුද පදලද කුසලධම්ම හිමියෝ බුරුම රජයෙන් අග්ගමහා සද්ධම්ම ජෝතික ධජ ගෞරව නාමයෙන්ද පිදුම් ලැබුවා.විචිත්‍ර ධර්ම කථිකත්වයක් හිමි උන්වහන්සේ දිවයිනේ විවිධ ප්‍ර දේශවල ධර්ම දේශනා සඳහා වැඩම කළ සිනහපිරි මුහුණින් සභා මැද බැබලු‍ණු වියත් පඬිරුවනක්.